Vuoden 2017 lopulla Finnkino ilmoitti avaavansa Suomen ensimmäisen IMAX-salin vuoden 2018 loppuun mennessä.

Muropaketti otti yhteyttä Finnkinoon tiedustellakseen, millä mallilla IMAX-salin rakentaminen on Helsingin Itäkeskuksessa. Finnkinon marketing & Sales director Kalle Peltolan mukaan hanke etenee aikataulun mukaisesti.

Samassa yhteydessä Peltola vihjasi hieman, mitä IMAX-salilta on lupa odottaa:

”Projekti on edennyt suunnitellusti ja hyvältä näyttää. Salista ja koko teatterista tulee vaikuttava ja yksistään IMAX-salin valkokangas tulee olemaan iso, noin 315 m2, mikä on selvästi isompi kuin viime vuosina lähialueelle avattujen IMAX-salien, kuten Tallinnan retrofit-IMAX-salin, valkokankaat. Itiksen IMAX-sali on salin perustuksia myöten suunniteltu ja optimoitu IMAX-kokemukselle jolloin kokemuksesta saadaan ideaali IMAX-kokemus.”

Monia elokuvien ystäviä mietityttää, minkä hintaisia IMAX-näytösten liput tulevat olemaan.

USA:ssa lystistä voi joutua maksamaan jopa 30 dollaria, kun taas Tallinnassa IMAX-saliin pääsee alle yhdeksällä eurolla. Valitettavasti vielä tässä vaiheessa Finnkino ei halunnut ottaa kantaa siihen, minkä hintaisia Suomen IMAX-lipuista tulee. Epäselvää on vielä sekin, mikä IMAX:in ja Finnkinon Scape-salien lippujen hintaero tulee olemaan.

Tällä hetkellä Finnkinon Scape-salien näytöksistä voi joutua maksamaan viikonloppuisin jopa 20 euroa. Vaikuttaisi hyvin epätodennäköiseltä, että IMAX-lippuja kaupattaisiin ainakaan yhtään sen halvemmalla hinnalla – luultavasti summaan tulee ainakin muutama euro lisää, koska IMAX on Suomessa monelle jotain aivan uutta ja ihmeellistä.

Lisää uutisia IMAX-salista, aikatauluista ja lippujen hinnoittelusta on Kalle Peltolan mukaan luvassa syksymmällä.